Tyd loop uit vir serebraal gestremde 8-jarigeLiane Jacobs (Foto: Verskaf) Die ouers van Liane Jacobs, die serebraal gestremde 8-jarige meisie wat aan nierversaking ly, probeer alles in hul vermoë om hul blondekopdogtertjie aan die begin van Februarie in ’n privaat hospitaal te laat opneem. Klein Liane ontvang tans behandeling in ’n Johannesburge staatshospitaal waar haar tyd egter begin uitloop aangesien ’n serebraal gestremde pasiënt glo nié dialise in ’n staatshospitaal kan ontvang nie. Dit is gelukkig nie die geval in ’n privaat hospitaal nie en Danie en Corrie Jacobs spook onverpoos om geld in te samel om klein Liane so vinnig as moontlik te help. “Ons vat dit dag tot dag. Ons wil net die beste hulp vir haar hê. Sy is al deur so baie,” verduidelik Corrie aan Maroela Media. Maroela Media het vroeër berig Liane is met geen anus, geen tragea, een nier, ’n vernoude slukderm en skoliose gebore – nuus wat as ’n groot skok vir die Jacobs-egpaar gekom het aangesien hulle eers by Liane se geboorte van haar erge mediese probleme uitgevind het. Boonop behoort die gesin nie aan ŉ mediese fonds nie en het Liane se skokdiagnose saam met ŉ donker wolk van finansiële swaarkry gekom. Ondanks Liane se talle abnormaliteite het die pad eers in November verlede jaar werklik ’n opdraande stryd geword. Liane het ewe skielik begin siek voel waarna hulle ontdek het dat haar enigste nier aan die versaak is. Liane se gesin by haar siekbed. (Foto: Verskaf) Sy moes noodgedwonge dialise ontvang en ’n onderwyseres het aangebied om Liane op haar mediese fonds te sit. Die behandeling kan egter steeds nie gedek word nie aangesien sy in haar eerste jaar by die mediese fonds is en dekking nié gedurende hierdie tydperk toegestaan word nie. Liane is gevolglik aan die einde van verlede jaar in ’n staatshospitaal opgeneem om dialise te ontvang. Dit is hier waar Liane een aand nie kon asem kry nie en vir ’n ruk lank sonder suurstof was voordat dokters by haar uitgekom het. Liane is gevolglik ook serebraal gestrem gelaat. “Die donasies kom darem die laaste paar dae bietjies-bietjies in,” vertel Corrie. Sowat R25 000 van R200 000 is reeds ingesamel. Dié bedrag is egter ’n druppel in die emmer aangesien die mylpaal net ’n geraamde bedrag is. “Dit is moeilik om te sê hoe lank sy dialise gaan nodig hê. Die geld moet ook gebruik word vir dinge soos fisioterapie en ’n rolstoel.” Corrie vertel verder dat Danie ook met die mediese fonds probeer onderhandel aangesien haar een-jaar-merk by die fonds in April vanjaar verby is. Intussen gaan Liane se toestand agteruit. Corrie verduidelik dat Liane maer en ondervoed is en om sake te vererger, het sy ook vandeesweek ’n kiem opgetel. “Ons ondersoek maar nog baie moontlikhede. Ons sal hopelik teen volgende week weet of sy na die privaat hospitaal oorgeplaas sal kan word of nie.” Indien genoeg geld betyds ingesamel kan word, sal Liane oor ’n tydperk van drie maande ’n soort dialise ontvang wat tuis gedoen kan word – ’n gedagte wat vir nou effens verligting bring. Bydraes vir Liane se mediese onkoste kan op die ClicknDonate-webtuiste gedoen word.